נעצרו לחקירה על ידי חיל הים ושירות הביטחון הכללי 10 פלסטינים תושבי רפיח בחשד לאיסוף מודיעין ותכנון פיגוע על ספינת חיל הים.
מחקירת שירות הביטחון הכללי ומשטרת ישראל עלה כי אחד העצורים, אמין סעדי מוחמד ג'מעה, יליד 1994, דייג תושב רפיח, הינו פעיל טרור בג'יאהד האסלאמי אשר, בהנחיית מפקדי הארגון ברפיח, לקח חלק בתכנון פיגוע כנגד כלי שיט של חיל הים, תוך שימוש במספר סירות.
תכנית הפיגוע הייתה כי סירה אחת תשמש לצרכי הטעיה, כך שבשעה שספינת חיל הים תפנה לעברה, הסירה השנייה תתקוף את הספינה ותשגר לעברה בה בעת טיל מסוג קורנט, במגמה לגרום לפציעה והרג של החיילים שעל סיפונה. הסירה השלישית תתקרב בשלב זה לספינת חיל הים במטרה לחטוף את החיילים שעליה לטובת חילופי שבויים.
עוד עלה מהחקירה כי במסגרת ההכנות לפיגוע, ערך אמין ג'מעה מספר תצפיות על ספינות חיל הים ואסף מידע באשר למיקום ספינות חיל הים, מספר החיילים שעל סיפונן וכן אודות אמצעי הלחימה בספינות.
היום, 4 באפריל 2018, תגיש פרקליטות מחוז דרום לביהמ"ש המחוזי בבאר שבע כתב אישום חמור כנגד אמין ג'מעה הכולל אישומים בעבירות ביטחון חמורות, בהן חברות בארגון טרור, מסירת ידיעות לאויב, קשירת קשר לפשע (רצח חבלה בכוונה מחמירה וחטיפה לשם רצח) ועבירות נשק.
מדובר בחוליה נוספת בשרשרת פיגועי טרור אותם תכנן ויזם הגי'אהד האסלאמי ברצועת עזה בחודשים האחרונים, ביניהם מנהרת החדירה לישראל שסוכלה ב-30 באוקטובר 2017, ירי הפצמ"רים לעבר ישראל ב-30 בנובמבר 2017, ירי הפצמ"רים לעבר יישובי העוטף ב28 בדצמבר 2017 ופיגועים נוספים.
פעם נוספת הוכח כי ארגוני הטרור מנסים לנצל את ההקלות האזרחיות שמבקשות ישראל לתת- הפעם בתחום הדיג- לטובת קידום פיגועי טרור, באופן הפוגע באוכלוסייה האזרחית ברצועת עזה.
צהל וגורמי הביטחון- בים, ביבשה ובאוויר, ימשיכו לפעול לסיכול טרור.